text: Daniel Jensen fortsætter i Sønderjyske
  13 januar 2014 kl. 12.11
  Daniel Jensen har skrevet en ny kontrakt med Sønderjyske, så han spiller sæsonen færdig i klubben.
  Superligaklubben Sønderjyske fortsætter samarbejdet med Daniel Jensen for resten af denne sæson. Den nye kontrakt løber foreløbigt til 30. juni 2014.
  Den centrale midtbanespiller stod ifølge Sønderjyskes sportschef, Ole Nielsen, øverst på ønskelisten:
  - Vi var i september måned ikke et øjeblik i tvivl om, at Daniel Jensen, med 300 ligakampe på højeste niveau, kunne bidrage med sin store erfaring og høje, tekniske niveau.
  - Han leverede da også en fantastisk indsats på alle parametre og blev bedre og bedre, som efteråret skred frem.
  - Vi er meget glade for, at Daniel Jensen har valgt at fortsætte i klubben. Han har en dybt professionel tilgang til tingene og besidder et stort vinderinstinkt.
  - Det bliver en kæmpe fordel, at vi nu har ham med i holdets optaktsfase, og jeg er overbevist om, at han bliver et stort aktiv i et intenst og spændende forår, siger Ole Nielsen i en pressemeddelelse fra klubben.
  Sønderjyske ligger sidst i Superligaen med fem point op til nedrykningsstregen. Holdet begynder forårssæsonen på udebane mod FC Vestsjælland den 21. februar.
  